Medvedev fojeada xavfsizlik xizmatini aybladi, muhojirlar xavotirda
"Domodedovo" aeroportidagi portlashda jabr ko'rganlar orasida O'zbekiston fuqarolari ham bor
Uning aytishicha, kechagi portlash uchun xavfsizlikni kuzatishi kerak bo'lgan mana shu shaxslar mas'ul. Medvedev Rossiyadagi barcha aeroport va vokzallarda xavfsizlik choralarini kuchaytirishga ko’rsatma berdi. AQSh va Isroildagi kabi tekshiruv choralari, jihozlar o'rnatilishi kerak, deydi prezident. Kecha Moskvaning “Domodedovo” aeroportida bir kishi o’zini portlatib, 35 odam halok bo’lgan. 168 kishi jarohatlangan edi. Guvohlarning aytishicha, chemodan ko’targan shaxs xalqaro terminalga kirib, o’zini portlatgan. Rasmiylar taxminiga ko’ra, voqeaga ayol kishi ham aralashgan. Militsiya xurujga aloqador uch kishini qidirmoqda. Portlashni sodir etgan shaxsning jasadi topildi, deydi rasmiylar. Xalqaro hamjamiyat hujumni qoralab, Rossiya xalqiga hamdardlik izhor etmoqda. Rossiya Tashqi ishlar vazirligining bildirishicha, o’lganlar orasida sakkiz xorijlik bor, jumladan, Qirg’iziston, Germaniya, Tojikiston, Ukraina, Britaniya va O’zbekiston fuqarolari. Jarohat olganlar ro’yxatida Tojikiston va o’zbekistonlik borligini ma’lum. “Asosan, e’tibor Rossiyaga O’rta Osiyodan kelib ishlayotganlarga qaratilayapti.O’zi yaqindagi to'polonlardan keyin tekshiruvlar endi bir oz tin o’lgan edi. Ko’chada bir sumka yoki paket bilan ishga ketayotgan bo’lsangiz yoki biror magazinga kirmoqchi bo'lsangiz, sizga nisbatan xavotir bor. Ko’pchilik o'ylanib qo’lgan. Ishlasammi yoki yo'qmi deb. Muammolar ko’p. Sekin-sekin siqib chiqarmoqchi bizni. Bu davlat kelgidilarni sig’dirmayapti", - deydi bu muhojir yigit. "Rus xalqi shu narsaga o’rganib qolgan-ki, yomon narsalarni faqat Kavkazdan kelganlar yoki SNG davlatidan keladiganlar qiladi. Mana, oddiy misol, Moskvadagi yangi yil oldidan bo’lgan voqealardan keyin Markaziy Osiyodan kelayotganlar ishga o'rnashishi qiyinlashgan. O’zbekistonlik bo’ladimi, Tojikistonlik bo'ladimi... Ish joylari bor, lekin ishga olmayapti”, - deydi o'zbekistonlik ishchi migrant.